OpenLLM-France/wikimedia huggingface dataset:
# Arto Tolsa

Arto Tolsa (Kotka, 9 d'agost de 1945 - Kotka, 30 de març de 1989) fou un futbolista finlandès de la dècada de 1970.
Fou 77 cops internacional amb la selecció finlandesa.
Pel que fa a clubs, destacà a KTP i Beerschot.

## Referències

* ↑ Finland - International Player Records
* ↑ Arto Tolsa a National-Football-Teams.com (anglès)
# Asi (mitologia)

Asi (en grec antic Ἄσιος), a la mitologia grega, va ser el nom de dos personatges que van lluitar a la Guerra de Troia.
* 1. Asi, fill d'Hitarc, era el cap dels troians aliats de Troia que provenien de la zona dels voltants dels Dardanels. Era fill d'Hitarc i Arisbe, la filla de Mèrops i primera esposa del rei Príam. Va conduir un exèrcit format per soldats procedents dels dos costats de l'Hel·lespont, que incloïa les ciutats d'Arisba, Percote, Abidos de Mísia i Sestos. Aquesta darrera era l'única ciutat que es trobava a la banda nord (europea) dels Dardanels. Les altres es trobaven a la banda sud, a Àsia. El mateix Asi vivia a la ciutat d'Arisba, vora el riu Selleis. Segons Virgili, Asi tenia dos germans, Nisos i Hipòcoon, i tots tres van lluitar al costat del rei Príam. Durant l'assalt de les muralles dels aqueus, Asi va ser l'únic que no va sentir a Hèctor i Polidamant i no va baixar del seu carro. Va ser mort pel rei de Creta Idomeneu durant l'assalt.
* 2. Un cap frigi fill del rei Dimant i germà de la reina Hècuba de Troia. Pertanyia a una de les tribus frígies que vivien a la vora del riu Sangari. Segons Homer, tenia dos fills, Adamant i Fènops. A la Ilíada es diu que Apol·lo va prendre la forma d'Asi per animar a Hèctor a lluitar contra Pàtrocle. Aquest personatge no mor a la Ilíada, però Dictus Cretenc explica que va morir a mans d'Àiax, fill de Telamó.

## Referències

* ↑ Homer. Ilíada II, 835-840
* ↑ Estrabó Geografia XIII, 1,7
* ↑ Homer. Ilíada XVII, 582-590
* ↑ Homer. Ilíada XVI, 702-725
# Arnau de Gurb

Arnau de Gurb fou bisbe de Barcelona de 1252 a 1284.
Era fill del castlà Ramon de Gurb i d'Adelaida de Mont-ral. Abans havia estat canonge de la catedral de Vic, essent bisbe Bernat Calvó i el 1248 ja era ardiaca major de Barcelona. Va ampliar el palau episcopal, si bé bona part de l'obra que hi va fer ha estat destruïda per reformes posteriors, i va fer construir la capella de Santa Llúcia, actualment part de la catedral i aleshores part del palau episcopal.
Amb Jaume I, va participar en la conquesta del regne de Múrcia i va ser ambaixador a la cort de França, per a negociar amb el rei d'aquest país el tractat de Corbeil. Va tenir molta relació amb Sant Ramon de Penyafort i va promoure el culte a la Immaculada Concepció i el 1281 decretà de precepte la festa al bisbat.
Protegí els ordes religiosos, organitzà els béns eclesiàstics i donà forma a la Pia Almoina.
El seu sepucre es troba a la capella de Santa Llúcia i queda un dels rars sepucres ben conservats del segle xiii.

## Referències

* ↑ Duran i Sanpere, Agustí. La catedral de Barcelona (en castellà). Barcelona: Aymà editors, 1952.
* ↑ «Capella de Santa Llúcia». Catedral de Barcelona. [Consulta: 17 agost 2019].

## Bibliografia

* Blanxart, María Teresa Matas i «El bàcul del bisbe Arnau de Gurb: una peça litúrgica o funerària?» (pdf). Lambard: Estudis d'art medieval, 9, 1996, pàg. 167–173. Arxivat de l'original el 2019-08-17. ISSN: 0214-4573 [Consulta: 17 agost 2019].
* Martín i Ros, Rosa María «Teixit del sepulcre del bisbe Arnau de Gurb». Lambard: Estudis d'art medieval, 6, 1991, pàg. 179–188. ISSN: 0214-4573.
# Chmod

L'ordre chmod (abreviatura de l'expressió anglesa change mode) és una ordre de la consola d'Unix i sistemes basats en Unix.
En executar-lo, es poden canviar el mode del sistema d'arxius de fitxers i directoris. Els modes inclouen permisos i modes especials.

## Explicació

r (read) w (write) x (execute)
Els permisos d'un fitxer/carpeta s'escriuen de forma octal (amb nombres) o amb lletres (binari): S'agrupen en tres grups de tres dígits (usuari, grup, altres). En un servidor web apache amb Linux, l'usuari fa referència al propietari del fitxer o carpeta i els altres fa referència a l'apache (el servidor web).
* En el cas de fer-ho per lletres, s'utilitzen els caràcters r, w i x (mirar apartat anterior). I s'agrupen pels grups de tres dígits.
* En el segon cas, s'utilitzen les lletres, per arribar a la conclusió:
-rwxr-xr-x (fitxer típic de l'apache) -- ho passem a un binari simple (1 existeix, 0 no) → 111 101 101 -- Ara ho passem a números octals (sistema octal, tot i que els decimal dona el mateix resultat) ⇒ 111 → 7; 101 → 5; 101 → 5; → 755. Aquest és el nombre del permís traslladat a octal.

## Carpeta o fitxer ?

Sabem que es tracta d'un fitxer quan al davant del permís (per exemple: -rwxrwx---, on guió és nul) quan el primer caràcter és un guió, si fos una carpeta, seria d

## Utilització shell Unix

#chmod [u,g,o] +/- rwx

## Utilització Php 5

chmod ("arxiu", "0xxx") [on xxx són els tres nombres del permis]
# Amadeu Oller i Berenguer

Amadeu Oller i Berenguer (Moià 13 de setembre de 1901 - Barcelona 15 de novembre de 1957), conegut com a Mossen Amadeu Oller va ser un sacerdot i músic català. Va ser el primer rector de la Parròquia de Sant Medir i dona nom al Premi Amadeu Oller de poesia per a poetes inèdits, instaurat per aquesta Parròquia.
Va exercir com a organista i mestre de capella a la parròquia de Santa Madrona, al barri del Paral·lel de Barcelona. Fou cofundador de la Federació de Joves Cristians. L'any 1948 li és encarregada la fundació de la parròquia de Sant Medir, al barri de La Bordeta de Barcelona.
Sota el seu impuls es crea l'escola primària i de batxillerat, l'escola-taller de torneria i confecció, així com el gimnàs, l'equip de bàsquet i el grup escolta. Aquesta forta implicació en la vida del barri prengué volada amb la creació de la Cooperativa d'Habitatges, que possibilità la construcció de 311 habitatges, creant un fort teixit humà.
Va morir el 15 de novembre de 1957 i el novembre de 1964, es realitza el trasllat de les seves restes mortals a la cripta de l'església de Sant Medir. Així mateix, es produeix el canvi de nom de l'antic carrer de Les Panes, que es dedica a mossèn Amadeu Oller i s'inaugura el monòlit que se li dedica al petit jardinet urbanitzat expressament al davant de l'església parroquial.
També el 1964, es fa la primera convocatòria del Premi de Poesia per a poetes inèdits "Mossèn Amadeu Oller".

## Referències

* ↑ Tot recordant Mn. Amadeu Oller. Parròquia Sant Medir.
* ↑ ACN Barcelona. «Carles Morell guanya la 50a edició del premi Amadeu Oller». Diari Ara. [Consulta: 3 juny 2014].
# Chris Frantz

Chris Frantz (Fort Campbell, 8 de maig de 1951) és un músic i productor musical estatatunidenc. Va ser bateria dels Talking Heads i Tom Tom Club, que va fundar amb la seva dona i baixista dels Talking Heads Tina Weymouth. El 2002, Frantz va entrar al Rock and Roll Hall of Fame com a membre dels Talking Heads.

## Carrera

A principis dels anys 70 va estudiar a l'Escola de Disseny de Rhode Island, on va conèixer David Byrne i Tina Weymouth. Byrne i Frantz van muntar un grup anomenat the Artistics, que va acabar convertint-se en els Talking Heads, l'hivern de 1974. Tina Weymouth, que llavors era la xicota d'en Frantz, també es va afegir al grup. Frantz i Weymouth es van casar el 1977.
Com a bateria dels Talking Heads, Frantz no fa servir mai els plats; en comptes d'això, segueix el ritme amb el xarles. Els plats només els utilitza com a accent o cop.
Frantz i Weymouth van fundar el Tom Tom Club el 1980 quan els Talking Heads es van aturar per la carrera en solitari de Byrne. Weymouth, Frantz, i Jerry Harrison es van tornar a ajuntar com a The Heads per fer un únic àlbum anomenat No Talking, Just Head el 1996, amb vocalistes variats, que van incloure Debbie Harry.
Ell i Weymouth van produir el disc dels Happy Mondays de 1992, Yes Please! i l'àlbum autotitulat del grup escocès Angelfish, a més de produir uns quants àlbums per a Ziggy Marley and the Melody Makers. Frantz i Weymouth també van contribuir segones veus i percussió al disc de debut dels Gorillaz.
Es troba a la posició 12 a la llista dels 50 bateries de rock més grans de Stylus Magazine i té un programa mensual de ràdio, "Chris Frantz the Talking Head," a Bridgeport, Connecticut.
Frantz i Weymouth també estan associats íntimament amb el moviment Compass Point All Stars.

## Referències

* ↑ Prato, Greg. «Biography: Chris Frantz». Allmusic. [Consulta: 13 juny 2010].
* 1 2 3 Jacques, Adam «How We Met: Chris Frantz & Tina Weymouth» (en anglès). The Independent, 17-03-2013.
* ↑ «Talking Heads» (en anglès). [Consulta: 16 abril 2018].
* ↑ Boehm, Mike «Ex-Heads Say They Got Byrned: Split Still Miffs Frantz, Weymouth, Even Though Tom Tom Club Keeps Them Busy» (en anglès). Los Angeles Times, 10-09-1992.
* ↑ Kandell, Steve «Chris Frantz on Talking Heads Reunion & More». Spin, 16-10-2009.
* ↑ Daly, Sean «'Toon In: Gorillaz Animate the Music Scene» (en anglès). The Washington Post, 25-05-2015.
* ↑ «Happy Birthday To Fairfield's Chris Frantz» (en anglès). Fairfield Daily Voice, 08-05-2016.
* ↑ «Chris Frantz | WPKN Radio» (en anglès). Arxivat de l'original el 2015-09-08.
* ↑ Poplak, Richard «Island dreams» (en anglès). CBC News, 09-07-2008.

## Enllaços externs

* Caroline-up's Entrevista per Skype amb Chris Frantz 2013/17/03 (anglès)
* Entrevista de Stay Thirsty amb Chris Frantz (anglès)
* Perfil de Chris Frantz
* Clark Collis. «Talking Heads' Chris Frantz on 25 Years of 'Stop Making Sense' and the Possibility of a Heads Reunion» (en anglès). EW.com, 13-10-2009.
# Álvaro Luis Gijón Carrasco

Álvaro Luis Gijón Carrasco (Granada, 29 de març de 1973) és un economista i polític mallorquí d'origen andalús, diputat al Parlament de les Illes Balears en la VIII i IX legislatures.

## Biografia

Llicenciat en Ciències Econòmiques i Empresarials per la Universitat de les Illes Balears, en 2008 va obtenir un Executive Master of Business Administration (EXMBA) per l'IESE de Madrid. Ha treballat a empreses hoteleres i agències de viatges com Barceló Viajes i com a subdirector de Riu Hotels a la República Dominicana.
El 6 d'octubre de 1999 el llavors batle de Palma Joan Fageda el va anomenar Director d'Area d'Infraestructures, com a personal eventual.
Militant del Partit Popular, fou escollit regidor de l'ajuntament de Palma a les eleccions municipals espanyoles de 2003. Fou elegit diputat per Mallorca a les eleccions al Parlament de les Illes Balears de 2011, però renuncià a l'escó uns mesos més tard quan fou nomenat primer tinent d'alcalde de Turisme i Coordinació Municipal de l'Ajuntament de Palma després de les eleccions municipals espanyoles de 2011. Va renovar el seu escó per Mallorca a les eleccions al Parlament de les Illes Balears de 2015.
Havia de anar de número 4 a la llista al Congrés dels Diputats, pel PP, però el Comitè Electoral Nacional del PP no va acceptar la seva candidatura. Ell manifestà que a Madrid ningú el coneixia i que havia de haver estar algú de Balears qui havia pressionat.
A mitjan juny, una testimoni del cas Cursach donà el seu nom a la justicia com a presumpte consumidor de prostitució i drogues, fet que ell negà. Pocs dies després, el 27 de juny de 2017, foren detinguts els seus pares pel Cas ORA. Aquest fet propicià que deixàs el PP. L'endemà, el 28 de juny de 2017 va passar al Grup Parlamentari Mixt. No deixà de ser ni regidor ni diputat, ja que no volgué dimitir.

## Referències

* ↑ «El PP publica los curriculums de sus representantes en Cort al incumplir el equipo municipal el compromiso de divulgar las biografías de los concejales a través de la página web oficial del Ayuntamiento de Palma». Arxivat de l'original el 2016-03-03. [Consulta: 25 agost 2015].
* ↑ L'Il.lm. Sr. Batle per Decrets números 09595, de 7 d'octubre de 1999, va disposar el següent: 'Nomenar Director d'Àrea com a personal eventual d'aquesta Corporació al Sr. ALVARO GIJÓN CARRASCO per ocupar el lloc de feina de DIRECTOR D'ÀREA PDF
* ↑ Diputats electes en 2011 PDF
* ↑ Llista de diputats electes en 2015 PDF
* ↑ Gènova rebutja Álvaro Gijon com a número 4 del PP
* ↑ Gijón: «A mi a Madrid no em coneixen, algú ha hagut d'anar-hi i explicar una sèrie de coses»
* ↑ La testimoni del cas Cursach revela que Rodríguez es gastava més de 20.000 euros diaris en prostitució
* ↑ Gijón: «Mai no he consumit drogues ni serveis de prostitució i no tenc cap intenció de dimitir»
* ↑ Detenguts els pares i el germà d'Álvaro Gijón pel cas ORA
* ↑ Gijón parteix del PP
* ↑ Composició dels grups parlamentaris IX Legislatura (2015-2019) PDF
* ↑ Álvaro Gijón: «En cap concepte tenc la més mínima intenció de dimitir»
# Berenice II

Berenice II (llatí: Bĕrĕnīcē i Bĕrŏnīcē; grec antic: Βερενίκη), la Gran (vers 270 aC-221 aC), fou reina d'Egipte.
Era filla de Magas de Cirene i la seva dona Arsínoe o Àpama (Pausànies esmenta el nom com a Àpama, però la muller de Magas portava en tot cas els dos noms, si és que no s'havia casat dues vegades).
El 249 aC, poc després de la mort de Magas, la vídua va cridar al govern un príncep macedoni, bastard de Demetri Poliorcetes i mig germà d'Antígon Gònates, anomenat Demetri el Bell, amb qui Berenice es va casar; però el seu marit no va tardar a convertir-se en l'amant d'Àpama. Berenice va dirigir una revolta (entre 255 i 250 aC), va entrar a l'habitació d'Àpama, va matar Demetri i la va intentar matar ella, però la reina va sobreviure. D'aquest matrimoni, no va haver-hi fills.
Llavors, va assolir el poder i es va casar amb el rei Ptolemeu III Evèrgetes I d'Egipte, a la mort del qual (222 aC) fou assassinada per ordre del seu fill Ptolemeu IV Filòpator, segurament perquè volia ser associada al tron. El seu germà Magas també fou assassinat. El ministre Sosíbios va aconsellar els crims.
Va fundar la ciutat de Berenice, moderna Bengasi.
La cabellera de la Berenice, que la reina havia dedicat al temple d'Afrodita, fet construir per la seva sogra al cap Zefiri, com a promesa pel feliç retorn del seu marit sa i estalvi de la guerra que el mantenia a Síria, va desaparèixer del temple del cap Zefiri. Aleshores, l'astrònom de la cort, Conó el Sami o Conó de Samos va explicar que la cabellera havia estat duta al fimarment i convertida en una constel·lació, Coma Berenices. Aquest fet va originar un poema cèlebre de Cal·límac, del qual només ens són pervinguts una trentena de versos. En canvi, la versió que en feu al llatí el poeta Catul ens és arribat sencera. Realment, una constel·lació fou batejada amb el nom de Coma Berenices ('Cabellera de Berenice').

## Notes

* ↑ Llatí: Apăma; grec antic: Ἀπάμα o Ἀπάμη.
* ↑ Llatí: llatí philopătōr; grec antic: φιλοπάτωρ.
* ↑ grec antic: Κόνων ὁ Σάμιος, (genitiu) Κόνωνος τοῦ Σαμίου.
* ↑ Poema LXVI

## Vegeu també

* La dona a l'Antic Egipte.
# Carrer Agramunt (Sant Boi de Llobregat)

El Carrer Agramunt és una obra del municipi de Sant Boi de Llobregat (Baix Llobregat) inclosa en l'Inventari del Patrimoni Arquitectònic de Catalunya.

## Descripció

És un remarcable conjunt d'arquitectura de tipus popular, inicialment dels segles xvii i xviii, encara que hi ha algunes modificacions posteriors, com ara algunes de les entrades a les cases que han perdut el seu arc rebaixat. És interessant, per ser l'únic, a Sant Boi, el passadís, habitatge i pont que dona al carrer de l'Alou, construït sobre tres arcs de maó vist i amb embigat de fusta.

## Història

El nucli primitiu de la vila de Sant Boi es formà entorn del castell, entre el carrer del Pont, la Plaça del Pou Comú, el carrer Alou i també els carrers Major i Bardina.
Hi havia documentat al segle xi, també al nucli de la Pobla Arlovina, que amb les ampliacions posteriors ha esdevingut el barri del Centre. Cap al segle xvii, ja consta que l'antic nucli de l'Alou comprenia també el carrer Agramunt. El conjunt que aquí es relaciona és possiblement del segle xvii i XVIII, encara que la falta de datació exacta de les cases i la seva condició de cases de comparets o de menestralets, d'estil popular, fa difícil afinar més la cronologia.

## Referències

* 1 2 3 «Carrer Agramunt». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 15 febrer 2016].
# Can Terrades (Arenys de Munt)

Can Terrades és una obra modernista d'Arenys de Munt (Maresme) protegida com a Bé Cultural d'Interès Local.

## Descripció

Edifici aïllat envoltat per un jardí i una tanca de maons i rajoles. Consta solament de planta baixa. L'accés a la casa es fa mitjançant unes escales. La façana té una disposició simètrica, amb una finestra gran a cada costat de la porta. Les obertures són emmarcades i decorades per motllures de pedra. Està coronada per una petita cornisa i unes balustrades treballades amb un motiu central decoratiu. Tota la façana està esgrafiada i a la part baixa està estucat.

## Referències

* ↑ «Can Terrades». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 4 març 2019].
# Carles Viñas

«Carles Viñas» té aquests significats:
* Carles Viñas i Gràcia (1976), cantant, historiador i professor universitari català
* Carles Viñas i Serra (1936-2021), metge, polític i sindicalista català
# EuroCup

«EuroCup» té aquests significats:
* Eurocup Basketball, competició de bàsquet creada el 2002, organitzada per la Unió de Lligues Europees de Basquetbol (ULEB), hereva de la Recopa d'Europa de bàsquet i de la Copa Korac.
* FIBA EuroCup, competició de bàsquet creada el 2003, organitzada per la FIBA
# Fameliar

Es fameliar, familiar o femelià és un dimoni menor de la mitologia d'Eivissa i Formentera A les Pitiüses, d'una herba molt petita que neix sota el pont vell del riu de Santa Eulària –construït pel diable–, collida la Nit de Sant Joan o de Cap d'Any i ficada en una ampolla negra, n'apareix el fameliar, un nan horrorós de boca espantosa, amb uns braços d'allò més llargs i prims. El fameliar restava dins l'ampolla negra fins que era necessari per fer alguna feina impossible de fer pels humans, com segar un camp o fer una paret en una sola nit. El fameliar és molt nerviós i quan surt de l'ampolla diu: «som es fameliar, vull feina o menjar», i qui l'ha fet sortir li encarrega la feina. També se'l pot deixar menjar, ja que aprecia molt el pa amb formatge.
Té un caràcter més benvolent que els diables boets i els minairons, ja que aquest no fa entremaliadures si no li donen feina i acaba sempre la tasca que se li encomana, de manera que és un ajudant. Té una força i uns poders descomunals. Quan surt de l'ampolla, demana constantment feina o menjar. És tan treballador que l'única manera d'aconseguir que es cansi és manar-li feines impossibles. Per fer-lo tornar a entrar dins l'ampolla s'ha d'agafar una branqueta beneïda d'olivera i resar una oració que s'ha perdut. Es coneixen casos de persones que van ser jutjades per la Inquisició durant l'edat moderna per tenir fameliars a casa, aquest és el cas de Bartomeu Fluixà, de Sant Llorenç, el segle xviii.

## Referències

* ↑ Alcover, Antoni M.; Moll, Francesc de B. «familiar». A: Diccionari català-valencià-balear. Palma: Moll, 1930-1962. ISBN 8427300255.
* ↑ Pons Pons, Joan «Boiet». Menorca - Es diari, 13-03-2013. Arxivat de l'original el 2018-11-16 [Consulta: 17 novembre 2018].
* ↑ Casanova Coll, Joan; Creus Saumell, Joan. «2.3. Fameliars». A: Més ràpids que el llamp, més vius que el foc. Petits éssers fantàstics en l'àmbit lingüístic català. Barcelona: Publicacions de l'Abadia de Montserrat, 2000, p. 124-137. ISBN 8484151824.
* 1 2 Torres Torres, Marià. «Fameliar». Enciclopèdia d'Eivissa i Formentera. [Consulta: 17 novembre 2018].
* ↑ J.H. «'Es fameliar, feina o menjar', un ser travieso y raro de la mitologia local» (en castellà). Periódico de Ibiza y Formentera, 29-05-2002.
# Evèrgetes

Evèrgetes（grec antic: Εὐεργέτης) era un sobrenom honorífic que reberen diversos reis hel·lenístics, que significa 'benefactor', relacionat amb la pràctica de l'evergetisme. Els més coneguts dels reis que el van portar són:
* Ptolemeu III Evèrgetes, rei d'Egipte 246-222 aC
* Ptolemeu VIII Evèrgetes, anomenat Fiscó, rei d'Egipte, proclamat a Alexandria el 170 aC, governà conjuntament amb Ptolemeu VI i Cleòpatra II 196-164 aC i sol altra vegada 164-163 aC, rei de Cirene 163-145 aC, rei d'Egipte per segona vegada 144-131 aC i, per tercera vegada, 127-116 aC.
També portaren aquest sobrenom:
* Antíoc VII Evèrgetes, anomenat Sidetes, rei selèucida 138-129 aC
* Nicomedes III Evèrgetes, rei de Bitínia 127-94 aC
* Mitridates V Evèrgetes, rei del Pont 150-120 aC
* Àtal III Evèrgetes, anomenat també Filomètor, rei de Pèrgam 138-133 aC
* Tèlef Evèrgetes, rei indogrec 75-70 aC
* Tireu I Evèrgetes, rei de Caracene 95-90 aC
* També fou coneguda amb aquest sobrenom Cleòpatra III, reina d'Egipte 142-101 aC
# Farciennes

Farciennes (en való Fårcene) és un municipi belga de la província d'Hainaut a la regió valona. Comprèn les localitats de Farciennes i Pironchamps, unificades el 1977. L'1 de gener del 2024 tenia 11.386 habitants.

## Referències

* ↑ «L'actualité de Farciennes» (en francès). La Libre. [Consulta: 21 setembre 2024].
* ↑ «BEVOLKINGSCIJFERS PER PROVINCIE EN PER GEMEENTE OP 1 JANUARI 2024 / CHIFFRES DE LA POPULATION PAR PROVINCE ET PAR COMMUNE, A LA DATE DU 1er JANVIER 2024» (en francès i neerlandès). Ministeri d'Interior de Bèlgica, 27-01-2024. [Consulta: 21 setembre 2024].
# Karahisar

«Kara Hisar o Karahisar» té aquests significats:
* Kara Hisar-i Behramshah, ciutat de Turquia al districte d'Akdağmadeni, província de Yozgat
* Karahisar (Çorum), vila del districte central de Çorum, província de Çorum (Turquia).
* Kara Hisar-i Teke, vila de Turquia a la província d'Antalya, a pocs quilòmetres de la ciutat d'Antalya.
* Develi Kara Hisar, vila de la província de Kayseri, Turquia, a 45 km al sud-est de Kayseri, capital del districte homònim.
* Kara Hisar o Karacaşehir, ciutat de Turquia, prop d'Inönü (província d'Eskişehir, districte d'Odunpazarı)
* Afyonkarahisar, Afyon Karahisar o Afyon, ciutat de Turquia, capital de la Província d'Afyonkarahisar.
* Isçe Karahisar o İscehisar, vila de Turquia a 22 km al nord-est d'Afyonkara Hisar, província d'Afyon
* Hamam Kara Hisar, vila del districte de Sivri Hisar a la província d'Eskişehir
* Şebinkarahisar, vila de Turquia a la província de Giresun
* Van Karahisari, antic nom de la vila d'Özalp
# Auguste Kerckhoffs

Auguste Kerckhoffs von Nieuwenhoff (Nuth, 19 de gener de 1835 - 9 d'agost de 1903) fou un lingüista i criptògraf neerlandès.

## Biografia

Auguste Kerckhoffs von Nieuwenhoff va néixer a Nuth, Països Baixos. Estudiar a la Universitat de Lieja on va obtenir el títol de Doctor en Lletres. Després d'un període en què ensenya a França i els Països Baixos, va obtenir plaça com a professor d'alemany a l'École des Hautes Études Commerciales i a l'École Aragó.

## Contribucions
### En criptografia

Auguste Kerckhoffs von Nieuwenhoff va ser el primer a publicar assaigs sobre criptografia militar al Journal des Sciences Militaires francès. Aquests assaigs no només van ser una revisió de l'estat de l'art d'aquesta disciplina sinó també una renovació per les tècniques franceses en la matèria, que es van concretar en el Principis de Kerckhoffs, bàsics per al correcte disseny de sistemes criptogràfics.

### En lingüística

Auguste Kerckhoffs von Nieuwenhoff va ser durant un temps secretari general de l'associació francesa per a la difusió de l'idioma volapük, idioma del que el 1886 va publicar un curs complet. La seva voluntat de reformar aspectes d'aquest idioma degenerar en un conflicte amb el seu creador, Johann Martin Schleyer que va conduir finalment a un cisma dins del moviment.

## Referències

* ↑ (francès) Auguste Kerckhoffs, La cryptographie militaire, a le Journal des Sciences Militaires, v.IX, p.5-83, gener 1883, p. 161-191, febrer 1883.